Rand, goud onder druk voor Powell praat | Netwerk24
Deur Elvira Wood 10 Julie 2019 07:04
’n Dollar sou jou Woensdagoggend R14,19 kos. Foto: Bloomberg
Die rand en die goudprys was Woensdagoggend steeds onder druk.
Dit is in afwagting voor Jerome Powell, voorsitter van die Federale Reserweraad (Fed), Woensdag voor die Amerikaanse kongres begin getuig oor die stand van dié land se ekonomie.
Die rand het teen R14,19 teenoor die dollar verhandel terwyl goud $1 394,70 per fynons kos.
Reuters berig daar word verwag dat sy getuienis twee dae sal duur.
Wat die dollar steun, en waarvoor beleggers hul ore spits, is óf Powell enigiets oor rentekoerse gaan sê.
Die verwagting tot onlangs was dat die Fed binnekort rentekoerse met tot soveel as 50 basispunte gaan verlaag.
Reuters berig dat die jongste Amerikaanse indiensnemingssyfers beleggers nou hul vooruitsig laat verander. Hulle voorspel rentekoerse gaan steeds verlaag word maar waarskynlik met net 25 basispunte.
Die rand het vroeg Woensdagoggend teen R17,67 teenoor die Britse pond en R15,91 teenoor die euro verhandel.
Dit blyk steeds dat digitale geld hulle glad nie aan die dollar steur nie.
Bitcoin het nou deur die $13 000-vlak gebreek en verhandel teen $13 039,16. Wat betref digitale geld het bitcoin ’n goeie Maandag beleef. Die waarde hiervan het oornag met bykans 10% gestyg. Luidens Coindesk is dit die hoogste vlak sedert Februarie 2018.
Goud: $1 394,70 per fynons
Olie: $64,74 per vat
Bitcoin: $13 039,16/R193 351
Ethereum: $311,66/R4 637
Meer oor: Federale Reserweraad | Jerome Powell | Vsa | Dollar | Rand